ՏՊԱՒՈՐՈՒԹԻՒՆ


ԶԱՐԵՀ ԱՐՔ. ԱԶՆԱՒՈՐԵԱՆ` ՄՇՏԱԿԱՅ ՄԵԾ ՆԵՐԿԱՆ...

	Կիրակի գիշեր, Անթիլիասի Մայրավանքին մէջ, «Սիրուն հրեշտակ-ներ» թեւածեցին, երբ հակառակ աննպաստ եղանակին, յորդ բազմութիւն մը լեցուցած էր Մայր Տաճարը, ուր հոգելոյս Զարեհ Արք. Ազնաւորեանի երաժշտական ժառանգութենէն քաղուած փունջ մը երգեր «Նարեկացի» եւ «Շնորհալի» երգչախումբերուն կողմէ հրամցուեցան մեզի` Զարեհ Սրբա-զանին յիշատակով օծուն սրբաբոյր մթնոլորտին մէջ։
	«Աստուծոյ զաւակներ»-ս Երուսաղէմէն Դամասկոս, Էջմիածնէն Օշական, Աւարայրէն Վան, Հռոմկլայէն Սիս եւ Անթիլիաս փոխադ-րըւեցանք Սրբազանին հետ` Պօղոս Սուրբին, Լուսաւորիչ Սուրբին, Մես-րոպ Մաշտոց Սուրբին, Քաջն Վարդան Սուրբին, Նարեկացի Սուրբին եւ Շնորհալի Սուրբին բարեխօսութեամբ…։
	Դանիէլ Վարուժանի «Ձօն»-ով Զարեհ Սրբազան փառքի, կարօտի, արիւնի եւ պայքարի թելերով մեզ հիւսեց մեր հայրենիքին, պանդուխ-տներուն, հարսերուն, սուրի ու կրակի զոհերուն, որբ տունին, ալեհեր հօր, կարեվէր մօր եւ հայ մարտիկներուն…։
	Մեզի հետ էր Զարեհ Սրբազան, ինչպէս միշտ եղած է եւ պիտի ըլլայ` մեր բոլոր սուրբերուն եւ հերոսներուն նման, որպէսզի լոյսի, ողբի, սիրտի, ծուխի եւ բոցի «մաքուր, ճերմակ թեւերով» մեզ թռցնէ երկինքէն վեր` իր մօտ, ուր 
«անմեղ, անբիծ հոգիներ, 
Կ՚օրհնեն Տէրը ցերեկ-գիշեր,
հըլու, ազնիւ, անվեհեր»։ 

